戲贈無本 二
作者：孟郊
朝代：唐

paragraphs: 燕僧聳聽詞，袈裟喜新翻。
北岳厭利殺，玄功生微言。
天高亦可飛，海廣亦可源。
文章杳無底，劚掘誰能根。
夢靈髣髴到，對我方與論。
拾月鯨口邊，何人免爲吞。
燕僧擺造化，萬有隨手犇。
補綴雜霞衣，笑傲諸貴門。
將明文在身，亦爾道所存。
朔雪凝別句，朔風飄征魂。
再期嵩少遊，一訪蓬蘿村。
春草步步綠，春山日日暄。
遙鶯相應吟，晚聽恐不繁。
相思塞心胸，高逸難攀援。